המרכז האקדמי לב

תולדות

נוסד בשנת 1969 על ידי פרופ' יוסף חיים יעקופוף ופרופ' זאב לב (ונקרא בפי הציבור הרחב על שמו, מכון לב, עוד בחייו), במטרה לשלב לימודים אקדמיים עם לימודים תורניים ברמה ישיבתית. נועד בעיקר לציבור שהדיר רגליו ממוסדות אקדמיים מוכרים אחרים, בגלל בעיות דתיות. תוכנית הלימודים במרכז האקדמי מחייבת את כל הסטודנטים בלימודי קודש שמתקיימים בשעות הבוקר, ולימודים אקדמיים בשעות אחר-הצהריים.
בשנים הראשונות נמצא בשכונת בית וגן, ברחוב הרב עוזיאל במספר דירות שכורות, ולאחר כמה שנים עבר למשכנו החדש בקריה האקדמית בשכונת גבעת מרדכי. כמו כן התעודות הראשונות הונפקו בשיתוף אוניברסיטת בר-אילן, והחל מהשנה השלישית קיבל מעמד עצמאי. המגמות הראשונות היו אלקטרו-אופטיקה (באותה תקופה, היה המכון המוסד היחיד בארץ בו נלמד מקצוע זה) ואלקטרוניקה. ב-1977 זכה להכרה כמוסד להשכלה גבוהה. במשך השנים המכון התפתח ונוספו מקצועות נוספים כמו מדעי המחשב, ומאוחר יותר בסוף שנות ה-80 גם חשבונאות. בנוסף, המכון התחיל להציע קורסים בהוראת טכנולוגיה לכל המעוניין בהם. מכון לב פתח את שעריו בפני התעשייה הגבוהה בישראל, ומספר חברות של בוגרי המכון הקימו בו חממות טכנולוגיות בראשית שנות ה-90.
בשנת 1991 הוקמה המכינה הקדם-אקדמית הראשונה בבי"ס גבוה לטכנולוגיה על ידי בוגר מכון לב מר מאיר בן חיים שגם ניהל אותה עד שנת 2004. במהלך שנות ה-90 הוקמו מכינות נוספות במתכונת של הכנה לקראת לימודים אקדמיים עם תיגבור לימודי השפה העברית - לתלמידים מחוץ לישראל.
חמישה נשיאים נוספים היו למכון - מבקר המדינה המנוח, פרופ' יצחק (ארנסט) נבנצל, אחריו בין השנים 1985-1993 פרופ' צבי וינברגר, (וינברגר חזר שוב לבי"ס לאחר שהמרכז הקים את החוג לפיזיקה שימושית - הנדסת אלקטרואופטיקה. והיה יו"ר החוג בין השנים 2000-2008). בשנת 1993 פרופ' יוסף בודנהיימר מונה לנשיא והוא כיהן בתפקיד זה עד לשנת 2009. לאחר מכן מונה פרופ' נח דנה-פיקארד לנשיא המרכז, הנשיא החדש (מאז ספטמבר 2013), פרופ' חיים סוקניק.
בשנת 1994 הוקמה ביוזמת מאיר בן חיים וסגן הרקטור, פרופ' יעקב פרידמן, בתוך המכינה הקד"א תוכנית "עתודה חרדית" שאליה התקבלו תלמידים מרקע חרדי אשר למדו שנה אקדמית אחת במכינה ולאחר מכן שולבו באחת ממגמות הלימוד שאושרו על ידי צה"ל עבורם. בסיום התואר האקדמי הם מגויסים לשירות צבאי מלא כמהנדסים ביחידות טכנולוגיות של צה"ל. בנוסף, בשנת 1998 פתחה המכינה הקד"א כיתת מכינה ראשונה לתלמידים מרקע חרדי מגיל שנת שהייה (על פי חוק טל - מגיל 22 ומעלה), תלמידים אלו שולבו בהמשך כחלק ממכינת מכון נווה.
בעקבות העלייה מברית המועצות לשעבר בשנות התשעים נקלטו עולים בעבודה ובמחקר במכון. בשל כך, רמת הלימודים עלתה בצורה משמעותית. מכון לב הותאם גם לקליטת עולים-סטודנטים: שלוש מכינות נוסדו בשנות התשעים, לעולים מברית המועצות לשעבר, צרפת ואתיופיה. נציגי המכון פוקדים חלק מארצות המוצא של העולים מדי שנה, ובכך מביאים צעירים רבים לארץ, אשר משתלבים בלימודים, וברובם נשארים.

בית המדרש ולימודי קודש

בית המדרש של המרכז האקדמי לב הוא חלק מרכזי בקמפוס ובשגרת יומם של הסטודנטים. בית המדרש מהווה מקום ללימוד תורה בחבורה או בחברותא, לבירור סוגיות רוחניות ולמילוי מצברים, לצד ההשכלה האקדמית.
תוכניות הלימוד השונות בבית המדרש מותאמות למגוון הסטודנטים המגיעים למרכז האקדמי לב: עתודאים, בוגרי צבא, בוגרי ישיבות ואברכים. התוכניות כוללות לימודי עיון ובקיאות בגמרא המקנים הרגלי לימוד והיכרות עם המסכתות,  וכן לימודי הלכה ותנ"ך באופן מעמיק ושיטתי. לצד הלימוד העיוני, מתקיימים שיעורים העוסקים בבניין אמונה, מוסר ומידות - לימוד המבקש לבנות שיטה סדורה ביחס ליסודות המחשבה הישראלית ולסוגיות אמוניות וערכיות המתחדשות בדורנו. כיום עומד בראש בתי המדרש במרכז האקדמי לב: הרב יוסף צבי רימון, ובראש בית המדרש בקמפוס לב: הרב אמנון חדרי.
בקמפוס טל, לנשים, פועלת תוכנית מדרשה המאפשרת לסטודנטיות לשלב לימודי קודש לצד לימודיהן האקדמיים. בראש המדרשה עומד הרב יהונתן אורן. במדרשה נלמדים שיעורים במגוון רחב של נושאים: תורה ופרשת שבוע, מועדים, תנ"ך, יסודות באמונה, הלכה, הבית היהודי, תורת החסידות, משנת הרב קוק, תורה ומדע, מודעות ועבודה פנימית, וחיזוק כוחות הנפש. כחלק מפעילות המדרשה מקיימים במהלך השנה ימי עיון, הפתוחים לקהל הרחב. 
בקמפוס לוסטיג, וכן בתכנית תבונה, פועלות גם כן תכניות ענפות של לימודי קודש. ומוצעים מגוון שיעורים בנושאי השקפה, מידות, הלכה ועניינים אקטואליים מתוך הפרשה.

יזמות וחדשנות במרכז האקדמי לב

במשך השנים, הוקמו על ידי בוגרים טריים של המרכז האקדמי לב למעלה מ-80 מיזמים וחברות פרטיות, בינהם NDS שנמכרה לסיסקו ב-5 מליארד דולר.
במרכז האקדמי לב פועל מרכז יזמות בשם "לב-טק" (LevTech). מרכז היזמות נועד לאפשר לסטודנטים, בוגרים ואנשי סגל לרכוש כלים, ידע וניסיון מעשי בכל הנוגע להקמת מיזמים וסטארטאפים. מרכז "לב-טק" מפעיל מספר תוכניות במטרה לקדם את נושא היזמות והחדשנות בקמפוס, ומעניק ליווי והדרכה לסטודנטים ובוגרים בהקמת מיזמים בתחילת דרכם.
מרכז היזמות מפעיל סדנאות לסטודנטים בנושא הקמת סטרטאפים, מקיים הרצאות על יזמות וחדשנות של דמויות מעוררות השראה, ומעניק חלל עבודה וליווי צמוד למיזמים בשלבים מתקדמים.
מדי שנה מקיים מרכז היזמות האקתון שנתי, המהווה מרתון בן כ-48 שעות, בו צוותים קטנים של סטודנטים מכלל המחלקות מתמודדים עם אתגרים שהוצבו על ידי חברות גדולות בתעשייה וארגונים חברתים בצוותים רב תחומיים בליווי מנטורים.

בוגרי המרכז האקדמי לב

המרכז האקדמי לב, ב-50 שנות קיומו הצמיח למעלה מ-10,000 בוגרים ובוגרות. בוגרי המרכז האקדמי לב נמצאים כיום בתפקידי מפתח בעולם ההיי טק ובמערכת הבטחון. מדי שנה מאות הבוגרים הטריים של המרכז האקדמי לב משתלבים בתפקידים בצה"ל, בחברות פרטיות ובמוסדות ציבוריים.